
Autor sa v bakalárskej práci venoval metabolizmu netopierov mierneho pásma v období aktivity. Zhrnul dostupné poznatky o energetickej náročnosti reprodukcie netopierov v súvislosti so sezonalitou a prispel vlastnými výsledkami. Práca má 71 strán, je v nej použitých 144 zdrojov a je rozdelená na rešeršnú a praktickú časť. Rešeršná časť pojednáva o životných stratégiách netopierov s dôrazom na heterotermiu, schopnosť aktívneho letu a dlhovekosť. Ďalej sa autor venuje fyziológii reprodukcie, kde popisuje jej jednotlivé fázy, energetickú náročnosť a stratégie, ktoré netopiere využívajú v súvislosti s anuálnym cyklom. V poslednej časti rešerše autor popisuje modelový druh a v kontexte reprodukčných cyklov a klimatických podmienok porovnáva populácie južnej a strednej Európy. Rešeršná časť je dobre čitateľná a informačne ucelená. Ciele sú zrozumiteľné, v práci však chýbajú jasne stanovené hypotézy. V praktickej časti autor pracoval s in situ respirometrom, pomocou ktorého meral úroveň metabolizmu u samíc netopiera veľkého na letnej kolónii v Otaslavicích počas 4 fáz gravidity. Metodický dizajn je zrozumiteľný a vhodný pre tento typ výskumu. Na získaných dátach autor testoval vývoj hmotnosti samíc a vzťah hmotnosti samice s veľkosťou embrya. Ďalej autor vyhodnotil rozdiely v úrovni metabolizmu v súvislosti s váhou, fázou gravidity a teplotou. Výsledky korešpondujú s cieľmi práce, sú zrozumiteľné. V diskusii autor rozoberá metodické úskalia respirometrie, ktoré mohli ovplyvniť výsledky. Autor cituje niekoľko prác, chýba však vlastná interpretácia výsledkov a ich zasadenie do kontextu dostupnej literatúry. Prác venujúcich sa podobnej problematike u netopierov je veľmi málo, autor však mohol výsledky konfrontovať so štúdiami v širšom kontexte. Diskusia by bola značne bohatšia keby autor niektoré tvrdenia hlbšie rozviedol a podložil vysvetľujúcim mechanizmom (napr. z citovaných prác). Diskusiu preto hodnotím ako informačne chudobnú a málo výpovednú.
K práci mám nasledujúce pripomienky a otázky: 
· V práci sa nachádza prijateľné množstvo preklepov, niekoľko ťažko zrozumiteľných viet, informačných duplikácií alebo veta začatá číslovkou. 
· V texte chýba odkaz na Obr. 8 a Obr. 10.
· Výsledky by obohatilo zobrazenie vzťahu veľkosti embrya s metabolizmom samice a vývoj veľkosti embrya na časovej osi.
· Dá sa očakávať rozdiel v úrovni metabolizmu medzi samicami rôzneho veku? 
· Čím sa dá vysvetliť, že metabolizmus u M. nattereri bol nižší počas gravidity než po ukončení laktácie? 
· Akým mechanizmom si gravidné R. aegyptiacus z citovanej štúdie (Korine et al. 2004) udržujú nižší kľudový metabolizmus ako nereprodukujúce?
· Čo spôsobuje opačný trend u hlodavcov?
· Bol meraný metabolizmus aj u nereprodukujúcich samíc? Aký rozdiel sa dá očakávať v porovnaní s gravidnými samicami a prečo? 
· Ako by sa dal potvrdiť predpoklad, že gravidné samice M. myotis nevyužívajú strnulosť ale naopak zvyšujú aktivitu a príjem potravy?
Bakalárska práca je až na slabšiu diskusiu kvalitne spracovaná a výsledky predstavujú ucelené informácie o vývoji energetickej náročnosti behom gravidity. Domnievam sa, že autor splnil ciele a požiadavky kladené na záverečnú prácu tohto stupňa a navrhujem ju k obhajobe. Prácu hodnotím stupňom B.

